ΑΙΤΙΟΛΟΓΙΚΗ ΕΚΘΕΣΗ

Η Πορτογαλία αντιμετώπισε πρόσφατα αυξημένες πιέσεις στις χρηματοπιστωτικές αγορές λόγω των αυξανόμενων ανησυχιών όσον αφορά την διατηρησιμότητα των δημόσιων οικονομικών της. Ξεκινώντας από μια διαθρωτικά ασθενή οικονομική βάση, η πρόσφατη κρίση είχε δραματικές επιπτώσεις και στα δημόσια οικονομικά της Πορτογαλίας, που οδήγησαν τελικά σε έντονη αύξηση των διαφορικών επιτοκίων των κρατικών ομολόγων. Εν μέσω διαδοχικών υποβαθμίσεων των πορτογαλικών κρατικών ομολόγων από τους οίκους πιστοληπτικής αξιολόγησης, η χώρα κατέστη αδύνατο να αναχρηματοδοτηθεί με επιτόκια συμβατά με τη μακροπρόθεσμη δημοσιονομική βιωσιμότητα. Παράλληλα, ο τραπεζικός κλάδος, ο οποίος εξαρτάται σε μεγάλο βαθμό από την εξωτερική χρηματοδότηση, ήταν όλο και περισσότερο αποκομμένος από τη χρηματοδότηση στις διεθνείς αγορές και εξαρτιόταν σε ολοένα και μεγαλύτερο βαθμό από τη χρηματοδότηση μέσω του ευρωσυστήματος.

Λόγω της σοβαρής αυτής οικονομικής και χρηματοπιστωτικής διατάραξης που προκλήθηκε από έκτακτες περιστάσεις τις οποίες δεν μπορούσε να ελέγξει η κυβέρνηση, η Πορτογαλία ζήτησε επίσημα, στις 7 Απριλίου 2011, χρηματοδοτική ενίσχυση από την Ευρωπαϊκή Ένωση, τα κράτη μέλη της ζώνης του ευρώ και το Διεθνές Νομισματικό Ταμείο (ΔΝΤ), με σκοπό τη στήριξη ενός προγράμματος πολιτικής για την αποκατάσταση της εμπιστοσύνης και την επάνοδο της οικονομίας σε διατηρήσιμα επίπεδα ανάπτυξης, καθώς και την εξασφάλιση της χρηματοπιστωτικής σταθερότητας στην Πορτογαλία, στη ζώνη του ευρώ και στην ΕΕ. Το σχέδιο προγράμματος οικονομικής και δημοσιονομικής προσαρμογής (το «πρόγραμμα») που υποβλήθηκε από την Πορτογαλία στην Επιτροπή και στο Συμβούλιο αποσκοπεί στην αποκατάσταση της εμπιστοσύνης προς το κράτος και τον τραπεζικό κλάδο και στη στήριξη της ανάπτυξης και της απασχόλησης. Προβλέπει εκτενείς δράσεις σε τρία μέτωπα: Πρώτον, εμπροσθοβαρείς και σε βάθος διαρθρωτικές μεταρρυθμίσεις για την τόνωση της δυνητικής ανάπτυξης, τη δημιουργία θέσεων απασχόλησης και τη βελτίωση της ανταγωνιστικότητας (μέσω και της μείωσης της φορολογίας). Ειδικότερα, το πρόγραμμα περιλαμβάνει μεταρρυθμίσεις της αγοράς εργασίας, του δικαστικού συστήματος, των βιομηχανιών δικτύου και των κλάδων της κατοικίας και της παροχής υπηρεσιών, με σκοπό την ενίσχυση του αναπτυξιακού δυναμικού της οικονομίας, τη βελτίωση της ανταγωνιστικότητας και τη διευκόλυνση της οικονομικής προσαρμογής. Δεύτερον, αξιόπιστη και ισορροπημένη στρατηγική δημοσιονομικής εξυγίανσης, υποστηριζόμενη από διαρθρωτικά δημοσιονομικά μέτρα και καλύτερο δημοσιονομικό έλεγχο επί των συμπράξεων δημόσιου και ιδιωτικού τομέα και επί των κρατικών επιχειρήσεων, με στόχο να τεθεί ο δείκτης του ακαθάριστου δημόσιου χρέους προς το ΑΕΠ σε σταθερή πτωτική τροχιά μεσοπρόθεσμα. Οι αρχές δεσμεύονται να μειώσουν το έλλειμμα στο 3% του ΑΕΠ έως το 2013. Τρίτον, προσπάθειες για την προστασία του χρηματοπιστωτικού τομέα έναντι άτακτης απομόχλευσης μέσω μηχανισμών της αγοράς με την υποστήριξη εφεδρικών διευκολύνσεων.

Το πρόγραμμα καλύπτει την περίοδο 2011-2014. Η χρηματοδοτική δέσμη του προγράμματος θα καλύπτει ανάγκες χρηματοδότησης μέχρι το ποσό των 78 δισ. ευρώ, για την κάλυψη πιθανών δημοσιονομικών αναγκών χρηματοδότησης και τη στήριξη του τραπεζικού συστήματος. Η συνολική στήριξη που παρέχεται από τους Ευρωπαίους εταίρους της Πορτογαλίας θα ανέρχεται σε ανώτατο ποσό 52 δισ. ευρώ (έως 26 δισ. ευρώ από την Ευρωπαϊκή Ένωση στο πλαίσιο του Μηχανισμού Χρηματοπιστωτικής Σταθεροποίησης (EFSM-ΕΜΧΣ) που θεσπίστηκε με τον κανονισμό αριθ. (ΕΕ) 407/2010 του Συμβουλίου, και έως 26 δισ. ευρώ από την Ευρωπαϊκή Διευκόλυνση Χρηματοπιστωτικής Σταθερότητας), ενώ θα χορηγηθεί επίσης δάνειο από το ΔΝΤ περίπου 26 δισ. ευρώ στο πλαίσιο μιας Διευρυμένης Χρηματοδοτικής Διευκόλυνσης. Στο πλαίσιο αυτό, η χορήγηση χρηματοδοτικής ενίσχυσης από την Ένωση στην Πορτογαλία βάσει του ΕΜΧΣ θα καταστήσει δυνατή τη στήριξη της επανόδου της οικονομίας σε διατηρήσιμη ανάπτυξη, θα εξασφαλίσει την ομαλή λειτουργία του τραπεζικού συστήματος και θα διαφυλάξει τη χρηματοοικονομική σταθερότητα στην Ένωση και στη ζώνη του ευρώ. Η συνδρομή από μέρους της Ένωσης θα εκταμιευθεί σε 14 το πολύ δόσεις και θα εξαρτάται από όρους οικονομικής πολιτικής. Θα πρέπει να δοθεί υπό όρους και προϋποθέσεις παρόμοιους με εκείνους που επιβάλλει το ΔΝΤ.

Πρόταση

EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη χορήγηση ενωσιακής χρηματοδοτικής συνδρομής στην Πορτογαλία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης[1], και ιδίως το άρθρο 3 παράγραφος 2,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

(1) Η Πορτογαλία αντιμετώπισε πρόσφατα αυξημένες πιέσεις στις χρηματοπιστωτικές αγορές λόγω των ανησυχιών όσον αφορά την διατηρησιμότητα των δημόσιων οικονομικών της. Ξεκινώντας από μια διαθρωτικά ασθενή οικονομική βάση, η πρόσφατη κρίση είχε δραματικές επιπτώσεις και στα δημόσια οικονομικά, που οδήγησαν τελικά σε έντονη αύξηση των διαφορικών επιτοκίων των κρατικών ομολόγων. Εν μέσω διαδοχικών υποβαθμίσεων των πορτογαλικών ομολόγων από τους οίκους πιστοληπτικής αξιολόγησης, η χώρα κατέστη αδύνατο να αναχρηματοδοτηθεί με επιτόκια συμβατά με τη μακροπρόθεσμη δημοσιονομική βιωσιμότητα. Παράλληλα, ο τραπεζικός κλάδος, ο οποίος εξαρτάται σε μεγάλο βαθμό από την εξωτερική χρηματοδότηση, ήταν όλο και περισσότερο αποκομμένος από τη χρηματοδότηση μέσω των αγορών.

(2) Λόγω της σοβαρής αυτής οικονομικής και χρηματοπιστωτικής διατάραξης που προκλήθηκε από έκτακτες περιστάσεις τις οποίες δεν μπορούσε να ελέγξει η κυβέρνηση, η Πορτογαλία ζήτησε επίσημα, στις 7 Απριλίου 2011, χρηματοδοτική ενίσχυση από την Ευρωπαϊκή Ένωση, τα κράτη μέλη της ζώνης του ευρώ και το Διεθνές Νομισματικό Ταμείο (ΔΝΤ), με σκοπό τη στήριξη ενός προγράμματος πολιτικής για την αποκατάσταση της εμπιστοσύνης και την επάνοδο της οικονομίας σε διατηρήσιμα επίπεδα ανάπτυξης, καθώς και την εξασφάλιση της χρηματοπιστωτικής σταθερότητας στην Πορτογαλία, στη ζώνη του ευρώ και στην ΕΕ. Στις 3 Μαΐου 2011, επιτεύχθηκε συμφωνία μεταξύ της κυβέρνησης και του κοινού κλιμακίου Επιτροπής/ΔΝΤ/ΕΚΤ σχετικά με εκτενές τριετές πρόγραμμα μέτρων πολιτικής για την περίοδο έως τα μέσα του 2014, που πρόκειται να περιληφθεί σε Μνημόνιο Οικονομικής και Χρηματοπιστωτικής πολιτικής (ΜΟΧΠ) και σε Μνημόνιο Συναντίληψης επί ειδικών όρων οικονομικής πολιτικής (ΜΣ). Το εν λόγω πρόγραμμα μέτρων πολιτικής στηρίχθηκε από τα δύο μεγαλύτερα κόμματα της αντιπολίτευσης.

(3) Το σχέδιο προγράμματος οικονομικής και δημοσιονομικής προσαρμογής (το «πρόγραμμα») που υποβλήθηκε από την Πορτογαλία στην Επιτροπή και στο Συμβούλιο αποσκοπεί στην αποκατάσταση της εμπιστοσύνης προς το κράτος και τον τραπεζικό κλάδο και στη στήριξη της ανάπτυξης και της απασχόλησης. Προβλέπει εκτενείς δράσεις σε τρία μέτωπα: Πρώτον, εμπροσθοβαρείς και σε βάθος διαρθρωτικές μεταρρυθμίσεις για την τόνωση της δυνητικής ανάπτυξης, τη δημιουργία θέσεων απασχόλησης και τη βελτίωση της ανταγωνιστικότητας (μέσω και της μείωσης της φορολογίας). Ειδικότερα, το πρόγραμμα περιλαμβάνει μεταρρυθμίσεις της αγοράς εργασίας, του δικαστικού συστήματος, των βιομηχανιών δικτύου και των κλάδων της κατοικίας και της παροχής υπηρεσιών, με σκοπό την ενίσχυση του αναπτυξιακού δυναμικού της οικονομίας, τη βελτίωση της ανταγωνιστικότητας και τη διευκόλυνση της οικονομικής προσαρμογής. Δεύτερον, αξιόπιστη και ισορροπημένη στρατηγική δημοσιονομικής εξυγίανσης, υποστηριζόμενη από διαρθρωτικά δημοσιονομικά μέτρα και καλύτερο δημοσιονομικό έλεγχο επί των συμπράξεων δημόσιου και ιδιωτικού τομέα και επί των κρατικών επιχειρήσεων, με στόχο να τεθεί ο δείκτης του ακαθάριστου δημόσιου χρέους προς το ΑΕΠ σε σταθερή πτωτική τροχιά μεσοπρόθεσμα. Οι αρχές δεσμεύονται να μειώσουν το έλλειμμα στο 3% του ΑΕΠ έως το 2013. Τρίτον, προσπάθειες για την προστασία του χρηματοπιστωτικού τομέα έναντι άτακτης απομόχλευσης μέσω μηχανισμών της αγοράς με την υποστήριξη εφεδρικών διευκολύνσεων.

(4) Σύμφωνα με τις τρέχουσες προβολές της Επιτροπής για την ονομαστική αύξηση του ΑΕΠ (-1,2% το 2011, -0,5% το 2012, 2,5% το 2013 και 3,9% το 2014), οι δημοσιονομικοί στόχοι είναι συνεπείς με πορεία μείωσης του δείκτη του χρέους προς το ΑΕΠ στα επίπεδα του 101,7% το 2011, 107,4% το 2012, 108,6% το 2013 και 107,6% το 2014. Συνεπώς, ο δείκτης χρέους προς το ΑΕΠ θα σταθεροποιηθεί το 2013 και θα τεθεί σε πτωτική τροχιά στη συνέχεια, εφόσον υπάρξει περαιτέρω πρόοδος στη μείωση του ελλείμματος. Η δυναμική του χρέους επηρεάζεται από διάφορες εκτός προϋπολογισμού πράξεις, οι οποίες αναμένεται ότι θα αυξήσουν τον δείκτη χρέους προς το ΑΕΠ κατά 1¾ εκατοστιαίες μονάδες (ε.μ.) του ΑΕΠ το 2011 και κατά ¾ της εκατοστιαίας μονάδας του ΑΕΠ μεταξύ 2012 και 2014. Στις πράξεις αυτές περιλαμβάνονται σημαντικές κτήσεις χρηματοοικονομικών περιουσιακών στοιχείων, κυρίως για πιθανή τραπεζική ανακεφαλαιοποίηση και χρηματοδότηση κρατικών επιχειρήσεων της τάξης του ½% του ΑΕΠ ετησίως μεταξύ 2011 και 2014. Αφετέρου, τα έσοδα από την ιδιωτικοποίηση συνολικού ύψους περίπου 3% του ΑΕΠ έως το έτος 2013 θα στηρίξουν τις προσπάθειες μείωσης του χρέους.

(5) Η εκτίμηση από την Επιτροπή, σε συνδυασμό με την Ευρωπαϊκή Κεντρική Τράπεζα (ΕΚΤ) και μαζί με το Διεθνές Νομισματικό Ταμείο (ΔΝΤ), αναφέρει ότι η Πορτογαλία χρειάζεται να χρηματοδοτήσει συνολικό ποσό 78 δισ. ευρώ (78.000 εκατομμύρια) κατά την περίοδο από τον Ιούνιο του 2011 έως τα μέσα του 2014. Παρά τη σημαντική δημοσιονομική προσαρμογή, το κενό χρηματοδότησης του κράτους μπορεί να ανέλθει σε 63 δισ. ευρώ κατά το χρονικό διάστημα του προγράμματος. Αυτό υποθέτει ποσοστά αναχρηματοδότησης για ληξιπρόθεσμο μακροπρόθεσμο χρέος 0 % έως το πρώτο εξάμηνο του 2013 και 100 % στη συνέχεια. Γίνεται η παραδοχή ότι η Πορτογαλία είναι σε θέση να αναχρηματοδοτήσει το υφιστάμενο βραχυπρόθεσμο χρέος της, ενώ το πρόγραμμα προβλέπει επίσης χρηματοδοτικό ρυθμιστικό απόθεμα σε περίπτωση απρόσμενων αποκλίσεων από το βασικό χρηματοδοτικό σενάριο της Επιτροπής. Η στρατηγική για τον χρηματοπιστωτικό τομέα που περιέχεται στο πρόγραμμα με σκοπό την αποκατάσταση της εμπιστοσύνης προς το τραπεζικό σύστημα της Πορτογαλίας σε διατηρήσιμη βάση απαιτεί από τους τραπεζικούς ομίλους να φέρουν τον δείκτη των βασικών ιδίων κεφαλαίων τους κατηγορίας 1 στο 9% έως το τέλος του 2010 και στο 10% έως το τέλος του 2012. Το πρόγραμμα περιλαμβάνει σχέδιο τραπεζικής στήριξης έως 12 δισ. ευρώ για την παροχή των αναγκαίων κεφαλαίων, σε περίπτωση που δεν βρεθούν λύσεις στην αγορά. Οι πραγματικές χρηματοδοτικές ανάγκες, όμως, ενδέχεται να είναι πολύ χαμηλότερες, ιδίως εάν βελτιωθούν σημαντικά οι συνθήκες στην αγορά και δεν προκύψουν σοβαρές απροσδόκητες ζημίες στις τράπεζες κατά το χρονικό διάστημα του προγράμματος.

(6) Το πρόγραμμα θα χρηματοδοτηθεί μέσω συνεισφορών από εξωτερικές πηγές. Η ενίσχυση την οποία θα χορηγήσει η ΕΕ στην Πορτογαλία μπορεί να ανέλθει έως το ποσό των 52 δισ. ευρώ στο πλαίσιο του Ευρωπαϊκού Μηχανισμού Χρηματοοικονομικής Σταθεροποίησης (ΕΜΧΣ) που θεσπίστηκε με τον κανονισμό (ΕΕ) αριθ. 407/2010 του Συμβουλίου και από συνεισφορές της Ευρωπαϊκή Διευκόλυνσης Χρηματοπιστωτικής Σταθερότητας. Επιπλέον, η Πορτογαλία ζήτησε από το ΔΝΤ δάνειο ύψους [23,44664 δισ.] ΕΤΔ (που ισοδυναμεί με 26 δισ. ευρώ βάσει της ισοτιμίας στις [5 Μαΐου 2011]) στο πλαίσιο της Διευρυμένης Χρηματοδοτικής Διευκόλυνσης (Extended Fund Facility). Είναι αναγκαίο η στήριξη από τον ΕΜΧΣ να δοθεί υπό όρους και προϋποθέσεις παρόμοιους με αυτούς του ΔΝΤ. Η χρηματοδοτική συνδρομή από μέρους της Ένωσης θα πρέπει να τελεί υπό τη διαχείριση της Επιτροπής.

(7) Το Συμβούλιο θα πρέπει να επανεξετάζει τακτικά τις οικονομικές πολιτικές που εφαρμόζει η Πορτογαλία.

(8) Οι ειδικοί όροι οικονομικής πολιτικής που συμφωνούνται με την Πορτογαλία θα πρέπει να παρατίθενται σε Μνημόνιο Συναντίληψης επί ειδικών όρων οικονομικής πολιτικής ("Μνημόνιο Συναντίληψης"). Οι λεπτομερείς χρηματοοικονομικοί όροι θα πρέπει να καθοριστούν με Συμφωνία Δανειακής Διευκόλυνσης.

(9) Η Επιτροπή θα πρέπει να επαληθεύει ανά τακτά χρονικά διαστήματα ότι πληρούνται οι όροι οικονομικής πολιτικής που συνοδεύουν τη συνδρομή, μέσω της πραγματοποίησης αποστολών και της υποβολής τακτικών εκθέσεων από τις πορτογαλικές αρχές.

(10) Καθ’ όλη τη διάρκεια της εφαρμογής του προγράμματος, η Επιτροπή θα πρέπει να παρέχει περαιτέρω συμβουλές πολιτικής και τεχνική συνδρομή σε συγκεκριμένους τομείς.

(11) Οι πράξεις των οποίων τη χρηματοδότηση βοηθά η χρηματοδοτική συνδρομή από μέρους της Ένωσης πρέπει να συμβιβάζονται με τις πολιτικές της Ένωσης και να συμμορφώνονται με την νομοθεσία της. Οι παρεμβάσεις υπέρ χρηματοπιστωτικών οργανισμών πρέπει να πραγματοποιούνται σύμφωνα με τους ενωσιακούς κανόνες περί ανταγωνισμού.

(12) Η συνδρομή θα πρέπει να παρασχεθεί με σκοπό τη στήριξη της επιτυχούς εφαρμογής του προγράμματος,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Ένωση θέτει στη διάθεση της Πορτογαλίας δάνειο ανώτατου ύψους 26 δισ. ευρώ, μέγιστης μέσης ληκτότητας 7,5 ετών.

2. Η χρηματοδοτική συνδρομή διατίθεται επί τρία έτη, αρχής γενομένης από την πρώτη ημέρα μετά την έναρξη ισχύος της παρούσας απόφασης.

3. Η Επιτροπή θέτει τη χρηματοδοτική συνδρομή στη διάθεση της Πορτογαλίας σε 14 δόσεις κατ’ ανώτατο όριο. Κάθε δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στην περίπτωση αυτή, η ληκτότητα των περαιτέρω τμηματικών εκταμιεύσεων καθορίζεται κατά τρόπον ώστε να επιτευχθεί η μέγιστη μέση ληκτότητα που αναφέρεται στην παράγραφο 1 από τη στιγμή που θα έχει ολοκληρωθεί η εκταμίευση όλων των δόσεων.

4. Η πρώτη δόση αποδεσμεύεται με την επιφύλαξη της έναρξης ισχύος της Δανειακής Συμφωνίας και του Μνημονίου Συναντίληψης. Περαιτέρω αποδεσμεύσεις στο πλαίσιο του δανείου προϋποθέτουν ευνοϊκή εξέταση από την Επιτροπή, σε διαβούλευση με την ΕΚΤ, της συμμόρφωσης της Πορτογαλίας προς τους γενικούς όρους οικονομικής πολιτικής, όπως ορίζονται στην παρούσα απόφαση και στο Μνημόνιο Συναντίληψης.

5. Η Πορτογαλία καταβάλλει το κόστος χρηματοδότησης από την Ένωση για κάθε τμηματική εκταμίευση, συν ένα περιθώριο 215 μονάδων βάσης, πράγμα το οποίο καταλήγει σε όρους παρόμοιους με εκείνους της στήριξης από το ΔΝΤ.

6. Επιπλέον, τα έξοδα που αναφέρονται στο άρθρο 7 του κανονισμού αριθ. 407/2010 βαρύνουν την Πορτογαλία.

7. Επιτρέπεται η συνετή χρήση συμφωνιών ανταλλαγής επιτοκίου με ύψιστης πιστοληπτικής ποιότητας αντισυμβαλλομένους και η πρώιμη δανειοληψία, εφόσον απαιτείται για να χρηματοδοτηθεί το δάνειο.

8. Η Επιτροπή λαμβάνει την απόφαση σχετικά με το μέγεθος και την αποδέσμευση περαιτέρω δόσεων. Η Επιτροπή λαμβάνει την απόφαση σχετικά με το μέγεθος των τμηματικών εκταμιεύσεων.

Άρθρο 2

1. Τη συνδρομή διαχειρίζεται η Επιτροπή κατά τρόπο συνεπή προς τις δεσμεύσεις της Πορτογαλίας.

2. Η Επιτροπή, σε διαβούλευση με την ΕΚΤ, συμφωνεί με τις αρχές της Πορτογαλίας τους ειδικούς όρους οικονομικής πολιτικής που συνοδεύουν τη χρηματοδοτική συνδρομή, όπως ορίζεται στο άρθρο 3. Οι όροι αυτοί καθορίζονται σε Μνημόνιο Συναντίληψης που πρόκειται να υπογραφεί από την Επιτροπή και τις πορτογαλικές αρχές, λαμβάνοντας υπόψη τις δεσμεύσεις που αναφέρονται στην παράγραφο 1. Οι λεπτομερείς χρηματοδοτικοί όροι καθορίζονται με Συμφωνία Δανειακής Διευκόλυνσης, η οποία συνάπτεται με την Επιτροπή.

3. Η Επιτροπή επαληθεύει ανά τακτά χρονικά διαστήματα ότι πληρούνται οι όροι οικονομικής πολιτικής που συνοδεύουν τη συνδρομή και υποβάλλει έκθεση στην Οικονομική και Δημοσιονομική Επιτροπή πριν από την εκταμίευση κάθε δόσης. Για τον σκοπό αυτόν, οι πορτογαλικές αρχές συνεργάζονται πλήρως με την Επιτροπή και την ΕΚΤ και θέτουν στη διάθεσή τους όλες τις αναγκαίες πληροφορίες. Η Οικονομική και Δημοσιονομική Επιτροπή τηρείται ενήμερη από την Επιτροπή σχετικά με την πιθανή αναχρηματοδότηση των δανειοληπτικών πράξεων ή την αναδιάρθρωση των χρηματοδοτικών όρων.

4. Η Πορτογαλία θεσπίζει και εφαρμόζει πρόσθετα μέτρα εξυγίανσης για τη διασφάλιση της μακροχρηματοπιστωτικής σταθερότητας, εφόσον απαιτηθούν τέτοιου είδους μέτρα κατά τη διάρκεια του προγράμματος συνδρομής. Οι πορτογαλικές αρχές διαβουλεύονται με την Επιτροπή και την ΕΚΤ πριν από την υιοθέτηση των εν λόγω πρόσθετων μέτρων.

Άρθρο 3

1. Με την παρούσα απόφαση εγκρίνεται το πρόγραμμα οικονομικής και δημοσιονομικής προσαρμογής (το «πρόγραμμα») που κατήρτισαν οι πορτογαλικές αρχές.

2. Η εκταμίευση κάθε περαιτέρω δόσης μετά την πρώτη πραγματοποιείται υπό την προϋπόθεση της ικανοποιητικής εκτέλεσης του προγράμματος, και ειδικότερα των ειδικών όρων οικονομικής πολιτικής που καθορίζονται στο Μνημόνιο Συναντίληψης. Σε αυτούς συγκαταλέγονται, μεταξύ άλλων, τα μέτρα που προβλέπονται στις παραγράφους 4 έως 8 του παρόντος άρθρου.

3. Το έλλειμμα της γενικής κυβέρνησης δεν υπερβαίνει τα 10 068 εκατ. ευρώ ( που ισοδυναμούν με το 5,9% του ΑΕΠ βάσει των τρεχουσών προβολών) το 2011, τα 7 645 εκατ. ευρώ (4,5% του ΑΕΠ) το 2012 και τα 5 224 εκατ. ευρώ (3,0% του ΑΕΠ) το 2013 σύμφωνα με τις απαιτήσεις της ΔΥΕ. Για τον υπολογισμό του ελλείμματος αυτού δεν λαμβάνεται υπόψη το πιθανό δημοσιονομικό κόστος των μέτρων στήριξης του τραπεζικού κλάδου στο πλαίσιο της στρατηγικής της κυβέρνησης στον χρηματοπιστωτικό τομέα. Η εξυγίανση πρόκειται να επιτευχθεί με υψηλής ποιότητας μόνιμα μέτρα και με την ελαχιστοποίηση των επιπτώσεων προς τις ευάλωτες ομάδες.

4. Τα μέτρα που προσδιορίζονται κατωτέρω στις παραγράφους 5 έως 8 θεσπίζονται από την Πορτογαλία πριν από τα τέλη του αναφερόμενου έτους. Οι ακριβείς προθεσμίες για την περίοδο 2011-2014 καθορίζονται στο Μνημόνιο Συναντίληψης. Η Πορτογαλία οφείλει να είναι σε ετοιμότητα να λάβει πρόσθετα μέτρα εξυγίανσης για τη μείωση του ελλείμματος κάτω του 3% του ΑΕΠ έως το 2013 σε περίπτωση απόκλισης από τους στόχους.

5. Η Πορτογαλία θεσπίζει τα ακόλουθα μέτρα πριν από το τέλος του 2011, σύμφωνα με τους όρους του Μνημονίου Συναντίληψης:

α) Η Πορτογαλία εφαρμόζει πλήρως τα μέτρα δημοσιονομικής εξυγίανσης που προβλέπονται στον προϋπολογισμό του 2011, ανερχόμενα σε περίπου 9 δισ. ευρώ, και πρόσθετα μέτρα που εισήχθησαν πριν από τον Μάιο του 2011 και υπερβαίνουν τα 400 εκατ. ευρώ. Τα μέτρα αυτά αποσκοπούν σε μείωση του ελλείμματος της γενικής κυβέρνησης εντός του χρονοδιαγράμματος που αναφέρεται στην παράγραφο 3. Τα μέτρα για τα έσοδα που προβλέπονται στον προϋπολογισμό του 2011, ύψους 3,4 δισ. ευρώ, συμπληρώνονται με αύξηση των κοινωνικών εισφορών μέσω αυστηρότερης επιθεώρησης και υποχρεωτικών εισφορών των ασκουμένων. Επιπλέον των μέτρων για τις δαπάνες που προβλέπονται στον προϋπολογισμό του 2011, εφαρμόζονται πρόσθετα μέτρα, συμπεριλαμβανομένων των οικονομιών στον κλάδο της υγείας, των χαμηλότερων επιχορηγήσεων σε κρατικές επιχειρήσεις και των μειώσεων στις κοινωνικές μεταβιβάσεις.

β) Η Πορτογαλία θεσπίζει μέτρα για την ενίσχυση μιας αξιόπιστης δημοσιονομικής στρατηγικής και την ενδυνάμωση του δημοσιονομικού πλαισίου. Η Πορτογαλία εφαρμόζει πλήρως τα μέτρα που προβλέπονται στον νέο νόμο για το δημοσιονομικό πλαίσιο, συμπεριλαμβανομένης της δημιουργίας μεσοπρόθεσμου δημοσιονομικού πλαισίου, της σύνταξης λεπτομερούς ανάλυσης της δημοσιονομικής στρατηγικής και της σύστασης ανεξάρτητου Δημοσιονομικού Συμβουλίου. Τα τοπικά και περιφερειακά πλαίσια χρηματοδότησης ευθυγραμμίζονται με τον νέο νόμο για το δημοσιονομικό πλαίσιο. Η Πορτογαλία ενισχύει περαιτέρω την ενημέρωση και παρακολούθηση των δημοσίων οικονομικών, ιδίως των ληξιπρόθεσμων οφειλών. Η Πορτογαλία αρχίζει τη συστηματική και τακτική ανάλυση των δημοσιονομικών κινδύνων στο πλαίσιο της διαδικασίας του προϋπολογισμού, συμπεριλαμβανομένων των κινδύνων που απορρέουν από τις συμπράξεις δημόσιου και ιδιωτικού τομέα και από τις κρατικές επιχειρήσεις.

γ) Η Πορτογαλία θεσπίζει την πρώτη δέσμη μέτρων για την ενίσχυση της λειτουργίας της αγοράς εργασίας με τον περιορισμό των αποζημιώσεων για απολύσεις και καθιστώντας περισσότερο ευέλικτες τις ρυθμίσεις για το ωράριο εργασίας.

δ) Στον ενεργειακό τομέα, η Πορτογαλία λαμβάνει μέτρα για τη διευκόλυνση της εισόδου στην αγορά, προάγει την καθιέρωση της ιβηρικής αγοράς φυσικού αερίου και επανεξετάζει τα καθεστώτα στήριξης και αντιστάθμισης για την παραγωγή ηλεκτρικής ενέργειας. Για άλλες βιομηχανίες δικτύου, ιδίως στους κλάδους των μεταφορών, των τηλεπικοινωνιών και των ταχυδρομείων, η Πορτογαλία θεσπίζει πρόσθετα μέτρα για την προαγωγή του ανταγωνισμού και της ευελιξίας.

ε) Η Πορτογαλία λαμβάνει επειγόντως μέτρα για την τόνωση του ανταγωνισμού και της ικανότητας προσαρμογής της οικονομίας. Αυτό περιλαμβάνει την κατάργηση των ειδικών δικαιωμάτων του Δημοσίου σε επιχειρήσεις, αναθεώρηση του δικαίου για τον ανταγωνισμό προκειμένου να καταστεί αποτελεσματικότερος, λιγότερο αυστηρές προϋποθέσεις για την εγκατάσταση και τη διασυνοριακή παροχή σε κλάδους υπηρεσιών.

στ) Η Πορτογαλία βελτιώνει τους κανόνες και τις πρακτικές για τις δημόσιες συμβάσεις, συμβάλλοντας σε περισσότερο ανταγωνιστικό επιχειρηματικό περιβάλλον και περισσότερο αποτελεσματικές δημόσιες δαπάνες.

6. Η Πορτογαλία θεσπίζει τα ακόλουθα μέτρα εντός του 2012, σύμφωνα με τους όρους του Μνημονίου Συναντίληψης:

α) Ο προϋπολογισμός του 2012 περιλαμβάνει αναμόρφωση του φορολογικού συστήματος, ουδέτερη από άποψη δημοσιονομικής επίπτωσης, με σκοπό τη μείωση του εργατικού κόστους και την ώθηση της ανταγωνιστικότητας.

β) Ο προϋπολογισμός για το 2012 περιλαμβάνει μέτρα δημοσιονομικής εξυγίανσης συνολικού ύψους τουλάχιστον 5,1 δισ. ευρώ, με σκοπό τη μείωση του ελλείμματος γενικής κυβέρνησης εντός του χρονοδιαγράμματος που αναφέρεται στο άρθρο 3 παράγραφος 3.

γ) Ο προϋπολογισμός προβλέπει μείωση των δαπανών το 2012 τουλάχιστον κατά 3,5 δισ. ευρώ, περιλαμβανομένης διεξοδικής αναδιοργάνωσης της κεντρικής διοίκησης, εξάλειψης των επικαλύψεων και λοιπών ανεπαρκειών· μείωση του αριθμού των δήμου και κοινοτήτων· περικοπές στους τομείς της υγείας και της παιδείας, χαμηλότερες μεταβιβάσεις προς περιφερειακές και τοπικές αρχές, μείωση των απασχολουμένων στον δημόσιο τομέα· προσαρμογές στις συντάξεις· και μείωση των κεφαλαιουχικών δαπανών και άλλων δαπανών που αναφέρονται στο πρόγραμμα.

δ) Στο σκέλος των εσόδων, ο προϋπολογισμός περιλαμβάνει μέτρα ενίσχυσης των εσόδων συνολικού ύψους 1,5 δισ. ευρώ σε δωδεκάμηνη βάση, μεταξύ των οποίων περιλαμβάνονται: διεύρυνση της βάσης του εταιρικού φόρου και της βάσης του φόρου εισοδήματος φυσικών προσώπων, με τη μείωση των φοροαπαλλαγών και των ειδικών καθεστώτων· διασφάλιση της σύγκλισης των φοροαπαλλαγών του φόρου εισοδήματος φυσικών προσώπων που εφαρμόζονται στις συντάξεις και στο εισόδημα της εργασίας· αλλαγές στη φορολόγηση της περιουσίας με την ουσιαστική μείωση των απαλλαγών· διεύρυνση των βάσεων του ΦΠΑ με τη μείωση των απαλλαγών και την εκ νέου διευθέτηση των καταλόγων των αγαθών και υπηρεσιών που υπόκεινται σε μειωμένους, ενδιάμεσους και υψηλότερους συντελεστές, και αύξηση των ειδικών φόρων κατανάλωσης. Τα μέτρα αυτά συμπληρώνονται με μέτρα καταπολέμησης της φοροδιαφυγής και της απάτης.

ε) Η Πορτογαλία θέτει σε εφαρμογή ένα ενισχυμένο νομικό και θεσμικό πλαίσιο για την εκτίμηση των δημοσιονομικών κινδύνων προτού συμμετάσχει σε σύμβαση ΣΔΙΤ. Ομοίως, η Πορτογαλία θεσπίζει νόμο για τη ρύθμιση της δημιουργίας και λειτουργίας κρατικών επιχειρήσεων σε κεντρικό, περιφερειακό και τοπικό επίπεδο. Η Πορτογαλία δεν συμμετέχει σε νέα σύμβαση ΣΔΙΤ ούτε δημιουργεί κρατική επιχείρηση έως ότου είναι έτοιμοι οι έλεγχοι και η νέα νομική δομή.

στ) Η Πορτογαλία εκσυγχρονίζει τις οικονομικές της υπηρεσίες με τη δημιουργία ενιαίας οντότητας, τη μείωση του αριθμού των δημοτικών υπηρεσιών και την αντιμετώπιση των εναπομενόντων συμφορήσεων στο σύστημα φορολογικών προσφυγών.

ζ) Η Πορτογαλία εισάγει νομοθετικές ρυθμίσεις για τη μεταρρύθμιση του συστήματος ασφάλισης κατά της ανεργίας, συμπεριλαμβάνοντας μείωση της ανώτατης διάρκειας χορήγησης των ασφαλιστικών επιδομάτων ανεργίας σε 18 μήνες, θέσπιση ανωτάτου ορίου επιδομάτων ανεργίας σε 2,5 φορές τον δείκτη κοινωνικής στήριξης, μείωση των επιδομάτων κατά τη χρονική διάρκεια της ανεργίας, μείωση της ελάχιστης ανταποδοτικής περιόδου, και επέκταση σε ορισμένες κατηγορίες αυτοαπασχολουμένων. Οι ενεργές πολιτικές στην αγορά εργασίας ενισχύονται μετά από επισκόπηση των ισχυουσών πρακτικών και βάσει συμφωνημένου σχεδίου δράσης.

η) Το σύστημα αποζημιώσεων για απολύσεις ευθυγραμμίζεται με τις πρακτικές άλλων κρατών μελών της ΕΕ, με βάση τους όρους του Μνημονίου Συναντίληψης.

θ) Οι διατάξεις για την καταβολή αμοιβών υπερωριακής απασχόλησης καθίστανται λιγότερο αυστηρές και εισάγονται ρυθμίσεις αυξημένης ευελιξίας όσον αφορά το ωράριο, σύμφωνα με το Μνημόνιο Συναντίληψης.

ι) Η Πορτογαλία προωθεί μισθολογικές εξελίξεις που συνάδουν με τους στόχους της ενίσχυσης της δημιουργίας θέσεων εργασίας και βελτίωσης της ανταγωνιστικότητας των επιχειρήσεων, με σκοπό τη διόρθωση των μακροοικονομικών ανισορροπιών. Οιαδήποτε αύξηση των κατώτατων μισθών θα πρέπει να δικαιολογείται από την πορεία της οικονομίας και τις εξελίξεις στην αγορά εργασίας. Λαμβάνονται μέτρα για την αντιμετώπιση των αδυναμιών των σημερινών συστημάτων διαπραγμάτευσης των μισθών, συμπεριλαμβανομένης νομοθεσίας για τον επανακαθορισμό των κριτηρίων και των κανόνων επέκτασης των συλλογικών συμβάσεων και τη διευκόλυνση των επιχειρησιακών συμβάσεων.

ια) Καταρτίζεται σχέδιο δράσης για τη βελτίωση της ποιότητας της δευτεροβάθμιας και της επαγγελματικής εκπαίδευσης.

ιβ) Η λειτουργία του δικαστικού συστήματος βελτιώνεται με την εφαρμογή των μέτρων που προτείνονται στο πλαίσιο του Χάρτη δικαστικής μεταρρύθμισης και με την εκδίκαση και τον έλεγχο των καθυστερημένων υποθέσεων, προκειμένου να στοχοθετηθούν μέτρα για την εξάλειψη των καθυστερήσεων και την προώθηση της εξωδικαστικής επίλυσης των διαφορών.

ιγ) Το πλαίσιο του ανταγωνισμού βελτιώνεται με την ενίσχυση της ανεξαρτησίας και των πόρων των εθνικών ρυθμιστικών αρχών. Οι επαγγελματικές υπηρεσίες απελευθερώνονται με τη βελτίωση του πλαισίου επαγγελματικών προσόντων και την εξάλειψη των περιορισμών στα νομοθετικώς κατοχυρωμένα επαγγέλματα.

ιδ) Καταργούνται οι ρυθμιζόμενες τιμές στις λιανικές αγορές ηλεκτρικού ρεύματος και φυσικού αερίου.

7. Η Πορτογαλία θεσπίζει τα ακόλουθα μέτρα κατά τη διάρκεια του 2013, σύμφωνα με τους όρους του Μνημονίου Συναντίληψης:

α) Ο προϋπολογισμός για το 2013 περιλαμβάνει μέτρα δημοσιονομικής εξυγίανσης συνολικού ύψους τουλάχιστον 3,2 δισ. ευρώ, με σκοπό τη μείωση του ελλείμματος γενικής κυβέρνησης εντός του χρονοδιαγράμματος που αναφέρεται στο άρθρο 3 παράγραφος 3. Ειδικότερα, στο σκέλος των δαπανών, ο προϋπολογισμός προβλέπει μείωση των δαπανών το 2013 κατά τουλάχιστον 2,5 δισ. ευρώ, συμπεριλαμβανομένων: μειώσεων των δαπανών στην κεντρική διοίκηση, στην παιδεία, και στην υγεία· μεταβιβάσεις προς τις αρχές της τοπικής αυτοδιοίκησης· μείωση του αριθμού των εργαζομένων στον δημόσιο τομέα· και χαμηλότερες δαπάνες των κρατικών επιχειρήσεων.

β) Ο προϋπολογισμός περιλαμβάνει μέτρα ενίσχυσης των εσόδων, κυρίως με την περαιτέρω διεύρυνση της βάσης του εταιρικού φόρου και της βάσης του φόρου εισοδήματος φυσικών προσώπων, την επιβολή υψηλότερων ειδικών φόρων κατανάλωσης και μεταβολές στη φορολόγηση της περιουσίας· τα μέτρα αυτά αποφέρουν πρόσθετα έσοδα περίπου 0,8 δισ. ευρώ. Η Πορτογαλία βελτιώνει το επιχειρηματικό περιβάλλον με μείωση της διοικητικής επιβάρυνσης μέσω της επέκτασης και σε άλλους κλάδους της οικονομίας απλουστευτικών μεταρρυθμίσεων (σημεία ενιαίας εξυπηρέτησης και σχέδια έργων χωρίς έγκριση)· και με την ελάφρυνση των πιστωτικών περιορισμών έναντι των ΜΜΕ, συμπεριλαμβανομένης της εφαρμογής της οδηγίας 2011/7/ΕΕ για την καταπολέμηση των καθυστερήσεων πληρωμών στις εμπορικές συναλλαγές.

γ) Η Πορτογαλία ολοκληρώνει την εξάλειψη των όγκου των καθυστερημένων υποθέσεων στα δικαστήρια.

8. Για την αποκατάσταση της εμπιστοσύνης στον χρηματοπιστωτικό τομέα, η Πορτογαλία προβαίνει σε επαρκή ανακεφαλαιοποίηση και εύτακτη απομόχλευση του τραπεζικού κλάδου και κλείνει την υπόθεση Banco Português de Negócios. Εν προκειμένω, η Πορτογαλία αναπτύσσει και συμφωνεί με την Ευρωπαϊκή Επιτροπή, την ΕΚΤ και το ΔΝΤ στρατηγική για τη μελλοντική δομή και λειτουργία των πορτογαλικών τραπεζικών ομίλων με σκοπό τη διατήρηση της χρηματοπιστωτικής σταθερότητας. Συγκεκριμένα, η Πορτογαλία:

α) διευκολύνει την έκδοση τραπεζικών ομολόγων με κρατική εγγύηση ποσού έως 35 δισ. ευρώ, συμπεριλαμβανομένης της υφιστάμενης δέσμης μέτρων στήριξης·

β) ανακοινώνει, έως το τέλος Μαΐου 2011, αυξήσεις του δείκτη ελάχιστης επάρκειας βασικών ιδίων κεφαλαίων κατηγορίας 1 στο 9 τοις εκατό έως το τέλος του 2011 και στο 10 τοις εκατό έως το τέλος του 2012,·οι τράπεζες δε καλούνται να υποβάλουν έως το τέλος Ιουνίου 2011 σχέδια για τα μέτρα που σκοπεύουν να λάβουν προκειμένου να συμμορφωθούν με τις απαιτήσεις αυτές·

γ) αναφέρει σαφείς περιοδικούς δείκτες-στόχους μόχλευσης για τις τράπεζες και επιταχύνει το πλαίσιο εκτίμησης της φερεγγυότητας και της απομόχλευσης κατά τη διάρκεια του 2011·

δ) διασφαλίζει ότι η κρατική Caixa Geral de Depositos θα εκσυγχρονιστεί για να αυξηθεί η κεφαλαιακή βάση του βασικού τραπεζικού της σκέλους, όπως απαιτείται, και θα δρομολογήσει διαδικασία πώλησης της Banco Português de Negócios στη βάση ενός επισπευσμένου χρονοδιαγράμματος. Προς τον σκοπό αυτόν, η Πορτογαλία υποβάλλει στην ΕΕ νέο σχέδιο προς έγκριση βάσει των κανόνων για τον έλεγχο των κρατικών ενισχύσεων·

ε) τροποποιεί, έως το τέλος του 2011, τη νομοθεσία αναφορικά με την εξυγίανση τραπεζών και επιχειρήσεων, καθώς και όσον αφορά το Ταμείο εγγύησης καταθέσεων και το Ταμείο εγγύησης για τα ιδρύματα αμοιβαίας γεωργικής πίστης, με σκοπό την προστασία των καταθετών και τη διευκόλυνση της αναδιάρθρωσης.

9. Προκειμένου να διασφαλιστεί η ομαλή εκτέλεση των όρων του προγράμματος και να διορθωθούν οι ανισορροπίες με βιώσιμο τρόπο, η Επιτροπή παρέχει συνεχείς συμβουλές και καθοδήγηση όσον αφορά τις δημοσιονομικές, χρηματοπιστωτικές και διαρθρωτικές μεταρρυθμίσεις. Στο πλαίσιο της συνδρομής που θα παρασχεθεί στην Πορτογαλία, από κοινού με το ΔΝΤ και σε συνεργασία με την ΕΚΤ, η Επιτροπή εξετάζει περιοδικά την αποτελεσματικότητα και τον κοινωνικοοικονομικό αντίκτυπο των συμφωνηθέντων μέτρων και διατυπώνει συστάσεις για τις απαιτούμενες διορθώσεις, με σκοπό τη στήριξη της ανάπτυξης και της δημιουργίας απασχόλησης, την εξασφάλιση της απαιτούμενης δημοσιονομικής εξυγίανσης και την ελαχιστοποίηση των επιζήμιων κοινωνικών επιπτώσεων, ιδίως σε σχέση με τις πλέον ευάλωτες ομάδες της πορτογαλικής κοινωνίας.

Άρθρο 4

Η Πορτογαλία ανοίγει ειδικό λογαριασμό στην Κεντρική Τράπεζα της Πορτογαλίας για τη διαχείριση της ενωσιακής χρηματοδοτικής συνδρομής.

Άρθρο 5

Η παρούσα απόφαση απευθύνεται στην Πορτογαλική Δημοκρατία.

Άρθρο 6

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Συμβούλιο

Ο Πρόεδρος

ΔΕΛΤΙΟ ΔΗΜΟΣΙΟΝΟΜΙΚΩΝ ΕΠΙΠΤΩΣΕΩΝ

(βλ. άρθρο 16 των εσωτερικών κανόνων).

ΤΟΜΕΑΣ ΠΟΛΙΤΙΚΗΣ: ΤΙΤΛΟΣ 01 – ΟΙΚΟΝΟΜΙΚΕΣ ΚΑΙ ΧΡΗΜΑΤΟΔΟΤΙΚΕΣ ΥΠΟΘΕΣΕΙΣ

ΔΡΑΣΤΗΡΙΟΤΗΤΑ: ΧΡΗΜΑΤΟΔΟΤΙΚΕΣ ΠΡΑΞΕΙΣ ΚΑΙ ΜΕΣΑ

ΤΙΤΛΟΣ ΤΗΣ ΔΡΑΣΗΣ: ΕΥΡΩΠΑΪΚΟΣ ΜΗΧΑΝΙΣΜΟΣ ΧΡΗΜΑΤΟΠΙΣΤΩΤΙΚΗΣ ΣΤΑΘΕΡΟΤΗΤΑΣ – ΧΡΗΜΑΤΟΔΟΤΙΚΗ ΕΝΙΣΧΥΣΗ ΠΡΟΣ ΤΗΝ ΠΟΡΤΟΓΑΛΙΑ

1. ΤΙΤΛΟΣ ΤΗΣ ΠΡΟΤΑΣΗΣ: ΣΧΕΤΙΚΗ ΓΡΑΜΜΗ ΤΟΥ ΠΡΟΫΠΟΛΟΓΙΣΜΟΥ ΚΑΙ ΟΝΟΜΑΣΙΑ

01.040103 Εγγύηση της Ευρωπαϊκής Ένωσης για τα δάνεια της Ένωσης που προορίζονται για χρηματοδοτική συνδρομή στο πλαίσιο του ευρωπαϊκού μηχανισμού χρηματοοικονομικής σταθεροποίησης

2. ΝΟΜΙΚΗ ΒΑΣΗ:

Κανονισμός 407/210 του Συμβουλίου.

3. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΙΑ ΤΟΥ ΟΙΚΟΝΟΜΙΚΟΥ ΕΤΟΥΣ (ΣΕ ΕΥΡΩ)

Η θέση αυτή συνιστά τη διάρθρωση υποδοχής της εγγύησης την οποία παρέχει η Ευρωπαϊκή Ένωση. Θα επιτρέψει στην Επιτροπή να εξυπηρετήσει το χρέος (κεφάλαιο, τόκους και άλλα έξοδα) σε περίπτωση που ο οφειλέτης (Πορτογαλία) περιέλθει σε αδυναμία εκπλήρωσης των υποχρεώσεών του.

Η εγγραφή στον προϋπολογισμό («p.m.») που αντικατοπτρίζει την εγγύηση από τον προϋπολογισμό θα ενεργοποιηθεί μόνον σε περίπτωση πραγματικής κατάπτωσης της εγγύησης. Αναμένεται ότι κανονικά δεν θα χρειαστεί η ενεργοποίηση της εγγύησης του προϋπολογισμού.

3α - Τρέχον έτος

Άνευ αντικειμένου

ΠΑΥ |

Αρχική πίστωση του οικονομικού έτους (προϋπολογισμός) |

Μεταφορές |

Συμπληρωματικές πιστώσεις |

Σύνολο πιστώσεων |

Πιστώσεις που έχουν ήδη κρατηθεί από άλλο πρόγραμμα εργασίας |

Διαθέσιμο υπόλοιπο |

Ποσό για την προτεινόμενη δράση |

3β - Μεταφορές

Άνευ αντικειμένου

ΠΑΥ |

Μεταφορές |

Πιστώσεις που έχουν ήδη κρατηθεί από άλλο πρόγραμμα εργασίας |

Διαθέσιμο υπόλοιπο |

Ποσό για την προτεινόμενη δράση |

3γ - Επόμενο οικονομικό έτος:

Άνευ αντικειμένου

ΠΑΥ |

Αρχική πίστωση του οικονομικού έτους (προϋπολογισμός) | p.m. |

Μεταφορές |

Συμπληρωματικές πιστώσεις |

Σύνολο πιστώσεων |

Πιστώσεις που έχουν ήδη κρατηθεί από άλλο πρόγραμμα εργασίας |

Διαθέσιμο υπόλοιπο |

Ποσό για την προτεινόμενη δράση | p.m. |

4. ΠΕΡΙΓΡΑΦΗ ΤΗΣ ΔΡΑΣΗΣ

Η προτεινόμενη μεσοπρόθεσμη χρηματοδοτική συνδρομή προς την Πορτογαλία συνίσταται σε ένα δάνειο από την ΕΕ (που θα χρηματοδοτηθεί από δανειοληπτικές πράξεις της ΕΕ στις διεθνείς κεφαλαιαγορές) ύψους 26 δισ. ευρώ. Θα χορηγηθεί στο πλαίσιο διεθνούς χρηματοδοτικής δέσμης. Συγκεκριμένα, τα δάνεια από κράτη μέλη της ΕΕ εταίρους της Πορτογαλίας θα περιλάβουν συνεισφορές από την Ευρωπαϊκή Διευκόλυνση Χρηματοπιστωτικής Σταθερότητας (26 δισ. ευρώ). Επιπλέον, η Πορτογαλία ζήτησε δάνειο από το Διεθνές Νομισματικό Ταμείο ύψους [ ] δισ. ΕΤΔ (περίπου 26 δισ. ευρώ) στο πλαίσιο της Διευρυμένης Χρηματοδοτικής Διευκόλυνσης (Extended Fund Facility). Η χρηματοδοτική ενίσχυση από μέρους της Ένωσης προς την Πορτογαλία σκοπό έχει να στηρίξει την επάνοδο της οικονομίας σε διατηρήσιμη ανάπτυξη και να διασφαλίσει την ομαλή λειτουργία του τραπεζικού συστήματος. Ταυτόχρονα, η ενίσχυση αυτή αποτελεί συνεισφορά στη διαφύλαξη της χρηματοοικονομικής σταθερότητας στην ΕΕ και στη ζώνη του ευρώ, μέσα από την αποκατάσταση της εμπιστοσύνης.

Τα κεφάλαια που θα δανεισθεί η Ένωση από τις κεφαλαιαγορές ή από χρηματοδοτικούς οργανισμούς με σκοπό τη χορήγηση του δανείου στην Πορτογαλία καλύπτονται από τον προϋπολογισμό της Ένωσης. Το κεφάλαιο των δανείων που θα χορηγηθούν στην Πορτογαλία ανέρχεται σε 26 δισ. ευρώ.

Η διάρθρωση της εγγύησης που παρέχεται από τον προϋπολογισμό της Ευρωπαϊκής Ένωσης θα επιτρέψει στην Επιτροπή να εξυπηρετήσει το χρέος αυτό σε περίπτωση που η Πορτογαλία περιέλθει σε αδυναμία εκπλήρωσης των υποχρεώσεών της.

Προκειμένου να εκπληρώσει τις υποχρεώσεις της, η Επιτροπή δύναται να καταφύγει στα ρευστά διαθέσιμά της για την προσωρινή εξυπηρέτηση του χρέους. Στην περίπτωση αυτή ισχύει το άρθρο 12 του κανονισμού (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000, για την εφαρμογή της απόφασης 2007/436/ΕΚ, Ευρατόμ για το σύστημα των ιδίων πόρων των Ευρωπαϊκών Κοινοτήτων (ΕΕ L 130 της 31.5.2000, σ. 1).

5. ΤΡΟΠΟΣ ΥΠΟΛΟΓΙΣΜΟΥ

Άνευ αντικειμένου.

6. ΧΡΟΝΟΔΙΑΓΡΑΜΜΑ ΠΛΗΡΩΜΩΝ (ΣΕ ΕΥΡΩ)

Άνευ αντικειμένου.

Ονομασία | Πιστώσεις | Πληρωμές |

Έτος ν | Έτος ν+1 | Έτος ν+2 | Έτος ν+3 | Επόμενα οικονομικά έτη |

Έτος ν |

Έτος ν+1 |

Έτος ν |

Έτος ν+1 |

Σύνολο |

[1] ΕΕ L 118 της 12.5.2010, σ. 1.